Folketing
2007-04-12

Virksomhedernes samfundsansvar skal tænkes meget bredere end det fleksible arbejdsmarked. Det handler også om ansvar for mennesker og miljø. Til en start kunne man tage udgangspunkt i UN Global Compact. Danmark er allerede langt fremme på området, men vi har været alt for dårlige til at markedsføre os på det område. Derfor burde regeringen gå sammen med virksomhederne på den internationale scene for at kæmpe for minimumsstandarder. Virksomhederne ville ånde lettet op, hvis de fik et sæt mindstekrav at leve op til. Det er de vedvarende uspecifikke krav, der skræmmer dem. Vi bør kæmpe både for internationale spilleregler og tage fat herhjemme med det samme. Vi bør sige til de danske virksomheder: Vi vil støtte jer til at blive fremtidens virksomheder, som formår at samtænke vækst og bæredygtig udvikling. Det er nogle af de ting, som vi godt kunne tænke os, at man satte lidt mere fokus på. Ellers er vi meget enige i meget af det, der hidtil er blevet sagt af de forskellige ordførere. (Kort bemærkning).